Novak wys hy is tuis op enige baanNovak Djokovic spog met die silwerware in Tel Aviv. Foto: Twitter. Danksy Novak Djokovic se triomf op Tel Aviv se harde baanoppervlak het hy die eerste manspeler geword om vanjaar ŉ titel op al drie speeloppervlakke in te oes. Hy het vroeër ook met die louere in Rome (klei) en Wimbledon (gras) weggestap. Die 35-jarige speler het gister vir Marin Cilic met 6-3 en 6-4 in die eindstryd van die Watergen-ope geklop. “My benadering is eintlik eenvoudig – ek wil elke toernooi wen waarin ek speel en ek is dankbaar dat ek op ŉ goeie span kan staatmaak wat my altyd ondersteun. Dit is my eerste wedstryde in Israel sedert 2006 en dit was ŉ ongelooflike ervaring,” het Djokovic gesê. Die voormalige wêreldnommereenspeler het nie een stel in aanloop tot die eindstryd afgestaan nie en die wedstryd teen Cilic was geen uitsondering nie. Hy het weliswaar minder kishoue as die sterk Kroatiese speler afgevuur, maar hy het aansienlik meer punte van sy eie afslaanwerk verdien. “Ek is tevrede met my vertoning. Ek het vir drie maande nie aan ŉ groot toernooi deelgeneem nie en dit het as bykomende motivering gedien om goed te vaar.” Hy het ook die plaaslike tennisliefhebbers vir hul ondersteuning bedank. “Al die toeskouers was baie vriendelik en dit het beslis baie tot my sukses bygedra. Danksy julle kan ek met meer selfvertroue die pad vorentoe aanpak.” Volgens die jongste ATP-ranglys is Carlos Alcaraz steeds die voorste speler ter wêreld, gevolg deur Rafael Nadal en Casper Ruud. Djokovic is in die sewende plek. The moment when @DjokerNole became the first male player to win a tour-level title on all 3⃣ surfaces this season ???? @telavivopen | #TelAvivOpen pic.twitter.com/MjbmmYMfwk — ATP Tour (@atptour) October 2, 2022